Bergdorf Goodman

Bergdorf Goodman on luksusmoe kaubamaja, mis asub Fifth Avenuel Manhattanil New Yorgis. Ettevõtte asutas 1899. aastal Herman Bergdorf, hiljem võttis juhtimise üle Edwin Goodman. Bergdorf tegutseb kahe poena, mis asuvad sama tänava kummalgi poolel. Põhipood, mis avati praegusel kohal 1928. aastal, asub Fifth Avenue lääneosas. 1990. aastal loodud meestepood on sellest üle tee, tänava idaosas. Bergdorf on Neimar Marcuse, teise luksuskaupade kaubamaja tütarettevõte. Ettevõtte juured ulatuvad 1899. aastasse, kui Herman Bergdorf avas Manhattanil oma rätsepatöökoja. Samal aastal võttis Bergdorf 23-aastase kaupmehe Edwin Goodmani endale õpipoisiks. Kahe aastaga kogus Goodman piisavalt raha, et osta osalus firmas, mille uueks nimeks sai 1901. aastal Bergdorf Goodman. Hoolimata Bergdorfi eelistusest püsida odavamas linnaosas, kolis Bergdorf Goodman 1906. aastal prestiižikamasse kohta Fifth Avenue lähedal. Selle tulemusel ostis Edwin Goodman Herman Bergdorfi osaluse firmas ja Bergdorf kolis tagasi Pariisi. Kuigi Goodman tegi head äri naisterätsepana ka 32. tänaval, tahtis ta 1914. aastal edasi liikuda. Ta lasi ehitada viiekorruselise maja aadressil 616 Fifth Avenue, kus praegu asub Rockefeller Center. Goodmanist sai esimene kõrgmoelooja, kes tutvustas ready-to-wear kaupa. Bergdorf Goodmanist sai ameerika ja prantsuse moe sihtkoht. Pood kolis oma praegusele kohale 1928. aastal ja Goodman jaotas kaubamaja vajadusel väljarenditavateks sektsioonideks. Esimeste rentnike seas olid Van Cleef & Arpels, Grande Maison de Blanc ja Dobbs the Hatter. Ülemaailmse majanduskriisi ajal ostis Goodman ära terve maja. 1930. ostis Goodman ka ümberkaudsete majade osalused ja tema oma oli varsti kogu kvartal. Sel perioodil oli Bergdorf Goodman piisavalt edukas, et laieneda, kuid Goodman eelistas juhtida vaid ühte kaubamaja, et omada isiklikku ülevaadet kaubast ja teenindusest. 1951. aastal võttis ettevõtte juhtimise üle Goodmani poeg Andrew. Tema käe all saavutas pood oma lummuse, laiendati nii kauba- kui ka teenustevalikut. Andrew' juhtimise all avati Bergdorfis karusnahasalong, töötas välja eduka parfüümi ('Armujook number üheksa') ja lõi Miss Bergdorfi – ready-to-wear kollektsiooni noorematele klientidele. 1959. aastal alustas Bergdorf Goodman laienemisprotsessi, mille lõpuks 1967. aastal oli kaubamaja peaaegu kaks korda suurem. Aastal 1972 müüs Andrew Goodman kaubamaja Carter Hawley Hale Storesile (edaspidi CHH) 12,5 miljoni USA dollari eest. CHH-le kuulus ka sel ajal kolmekorruseline kaubamaja Neiman Marcus. Kuni kaubamaja müügini oli Bergdorf Goodman Ameerika Ühendriikides ainus suur ühest isikust ainuomanikuga luksusmoe kaubamaja. Sellegipoolest oli Goodmani mittelaienemisotsuse tõttu kasumimarginaal suhteliselt tagasihoidlik. Esialgu plaanis CHH Bergdorf Goodmani laiendada mitmesse kohta, lõpuks otsustati siiski ühe kasuks. Sellest hoonest sai 1981. aastal Neiman Marcuse asukoht. 1975. aastal sai Dawn Mellow kaubamaja moeosakonna asepresidendiks. Tal õnnestus kaasajastada konservatiivset kaubamaja ja temast sai 1984. aastal moeosakonna president. 1989. aastal lahkus Mellow kohalt, et töötada Gucci moemajas, kuid naasis 1994. aastal. 1987. aastal moodustasid Bergdorf Goodman, Neiman Marcus ja Contempo Casuals Neiman Marcus Groupi. 1990. aastal jagunes meeste- ja naisteosakond kaheks poeks. 1999. aastal avati eraldi iluosakond ja Goodman's Cafe, kus pakutakse pärastlõunateed ja lõunat. 2002. aastal läbis Bergdorf Goodman suure uuenduskuuri, 2003. aastal avas kaubamaja uuesti uksed. Sellest ajast peale on Bergdorf Goodmanis tegutsenud Chaneli, Giorgio Armani, Gucci, Versace ja Yves Saint Laurenti poed. Meesteosakonnas müüakse selliseid brände nagu Loro Piana, Kiton, Brunello Cucinelli, John Lobb, Thom Browne, Bontoni, Tom Ford ja Charvet.